KIRJALLINEN KYSYMYS E-3637/00 esittäjä(t): Erik Meijer (GUE/NGL) komissiolle. Aluksia koskevien tarkastusten ja luokituslaitosten välisen vapaan kilpailun välinen yhteys.



Virallinen lehti nro 261 E , 18/09/2001 s. 0002 - 0003



KIRJALLINEN KYSYMYS E-3637/00 esittäjä(t): Erik Meijer (GUE/NGL) komissiolle (22. marraskuuta 2000) Aihe: Aluksia koskevien tarkastusten ja luokituslaitosten välisen vapaan kilpailun välinen yhteys 1. Voiko komissio vahvistaa, että sekä tankkeri Ievoli Sun, joka haaksirikkoutui Alderneyn ja Cap de la Haguen edustalla 30. lokakuuta 2000, että tankkeri Erika, joka katkesi kahtia tämän vuoden alussa, oli täyttänyt merikelpoisuutta ja -turvallisuutta koskevat ehdot? Alusten tarkastuksista vastasi arvostettu, kansainvälinen yksityisyritys, italialainen luokituslaitos Rina. 2. Mitkä jäsenvaltiot vastustavat vielä nykyäänkin komission aiemmin ehdottamia toimia, jotka koskevat aluksilla suoritettavien tarkastusten tiukentamista onnettomuuksien ehkäisemiseksi? 3. Jakaako komissio huoleni siitä, että luokituslaitosten välille voi syntyä niin kova kilpailu asiakkaista (varustamoista) ja niiden säilyttämisestä, että se voi johtaa pitkällä aikavälillä siihen, että näitä yrityksiä saattaa houkuttaa ajatus olla ottamatta vakavasti tietyssä aluksessa ilmaantuvia puutteita, mikä taas voi johtaa siihen, että yritys hyväksyy aluksen merikelpoiseksi sillä ehdolla, että aluksella tehdään myöhemmin korjaustöitä? 4. Aikooko komissio laatia täydentäviä toimia, jotta aluksia koskevien tarkastusten laatu ei enää riipu luokituslaitosten välisestä kilpailusta, vaan perustuu mahdollisimman tiukkiin normeihin? 5. Onko komissio valmis ehdottamaan, että näiden tarkastusten suorittamisesta on asetettava vastuuseen sellaiset elimet, jotka toimivat Euroopan unionin tai kansallisten viranomaisten alaisina, jotta aluksilta, jotka eivät saa hyväksyntää tällaiselta elimeltä, voidaan kieltää pääsy Euroopan unionin satamiin? Loyola de Palacion komission puolesta antama vastaus (5. helmikuuta 2001) On valitettavaa, että toinenkin säiliöalus on uponnut huonossa säässä Ranskan rannikon edustalla. Mainitun kahden haverin välillä on kuitenkin merkittäviä eroja: Erika murtui kahtia rakennevian vuoksi, mutta Ievoli Sunin rungon rakenne näyttää säilyneen ehjänä. Komissio seuraa tarkasti tutkimuksia, joita lippuvaltio Italia ja Ranskan viranomaiset tekevät selvittääkseen tämän viimeisimmän onnettomuuden syitä. Komissio vastaa parlamentin jäsenen esittämiin yksittäisiin kysymyksiin seuraavasti: 1. Komission käytettävissä olevien tietojen perusteella RINA on myöntänyt kyseiselle alukselle Italian valtion puolesta turvallisuuskirjat, jotka ovat tarpeen kansainvälisissä yleissopimuksissa määrättyjen meriturvallisuutta koskevien vaatimusten täyttämiseksi. 2. Vastikään järjestetty liikenneneuvoston kokous osoitti, että jäsenvaltiot ovat yksimielisiä ehdotuksesta(1), joka koskee alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22. marraskuuta 1994 annetun neuvoston direktiivin 94/57/EY(2) muuttamista. 3. ja 4. Komissio jakaa parlamentin jäsenen huolen ja on antanut ehdotukset kyseisen direktiivin säännösten vahvistamiseksi, mitä tulee hyväksyttyjen laitosten suorituksiin turvallisuuden ja pilaantumisen ehkäisemisen alalla. Hyvät suoritukset ovat ehdoton edellytys direktiivissä säädetyn hyväksymisen saamiseksi ja/tai säilyttämiseksi. Jos hyväksytyn laitoksen suoritukset alkavat heikentyä, direktiiviin on ehdotettu muutoksia, jotka antavat komissiolle valtuudet antaa kyseiselle laitokselle varoituksen taikka keskeyttää hyväksymisen voimassaolo vuodeksi tai peruuttaa se pysyvästi. Komissio on ehdottanut myös luokan siirtoa koskevia sääntöjä ehdotukseen neuvoston direktiivin 94/57/EY(3) muuttamisesta. Näiden sääntöjen tarkoituksena on estää varustamoa vaihtamasta aluksen luokkaa turvallisuussyistä. Kaikkien mainittujen muutosten tarkoituksena on vahvistaa hyväksyttyjen laitosten valvontaa ja pakottaa ne kilpailemaan keskenään mahdollisimman korkeatasoisella palvelujen laadulla. 5. Kyllä. Komissio on ehdottanut Euroopan meriturvallisuusviraston perustamista. Teknisiä tehtäviä suorittavan viraston on määrä muun muassa avustaa komissiota luokituslaitosten valvonnassa. Parlamentin jäsen kysyy myös mahdollisuudesta kieltää tietyiltä aluksilta pääsy Euroopan unionin satamiin. Komissio hyväksyy tämän käytännön selvästi alikuntoisten alusten yhteydessä ja on ehdottanut tätä asiaa koskevia säännöksiä alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19. kesäkuuta 1995 annetun neuvoston direktiivin 95/21/EY(4) muuttamista koskevan ehdotuksen(5) 7 artiklan a kohdassa. (1) EYVL C 212 E, 25.7.2000. (2) EYVL L 319, 12.12.1994. (3) EYVL L 48, 3.3.1995. (4) EYVL L 157, 7.7.1995. (5) KOM(2000) 850 lopullinen.